Il-Lussemburgu, is-27 ta' Ottubru 2020: Fil-preżenza tal-Kummissarju Ewropew għall-Baġit u l-Amministrazzjoni Johannes Hahn u l-Prim Ministru tal-Lussemburgu Xavier Bettel, il-Borża tal-Lussemburgu (LuxSE) illum iċċelebrat il-fatt li ġiet ikkwotata l-ewwel bond soċjali maħruġa taħt il-programm SURE tal-UE. Aktar kmieni din is-sena, l-UE stabbiliet SURE (Support to mitigate Unemployment Risk in an Emergency, Appoġġ biex jittaffew ir-Riskji ta' Qgħad f'Emerġenza) biex tgħin sabiex jiġu protetti l-impjiegi u l-ħaddiema fl-Ewropa kollha, li ntlaqtu b'mod qawwi mill-pandemija tal-COVID-19. Il-bond soċjali se tkun qed tidher fil-Borża Ekoloġika tal-Lussemburgu (LGX, Luxembourg Green Exchange). “Tassew kburin li qed niċċelebraw il-kwotazzjoni tal-bond soċjali SURE fil-Borża tagħna u l-fatt li qed tidher fl-LGX, il-pjattaforma dedikata esklussivament għat-titoli sostenibbli. Din il-bond tiġbor il-fondi biex jiġu ggarantiti mijiet ta' eluf ta' impjiegi f'diversi Stati Membri. Il-kontribut għat-tkabbir inklużiv u sostenibbli huwa fil-qalba tal-missjoni tal-LGX, u l-kwotazzjoni tal-bond li qed naraw illum huwa stadju importanti mhux biss għall-Ewropa, iżda wkoll għall-finanzi sostenibbli,” ikkummenta Robert Scharfe, is-CEO tal-LuxSE. Rispons bla preċedent mill-investituri Il-ħruġ tal-bond soċjali ta' EUR 17-il biljun huwa l-ewwel bond soċjali li qatt inħareġ mill-Kummissjoni Ewropea. Jikkonsisti f'żewġ segmenti; segment ta' EUR 10 biljun b'maturità ta' 10 snin u segment ta' EUR 7 biljun b'maturità ta' 20 sena. Kien hemm domanda ta' sottoskrizzjoni li kienet 13-il darba akbar mill-offerta disponibbli, u d-domandi qabżu EUR 233 biljun, li jirrifletti l-appoġġ enormi mill-komunità tal-investituri għal bond soċjali li se tissalvagwardja l-impjiegi u tiġġieled il-qgħad li qed jiżdied fil-pajjiżi Ewropej minħabba l-pandemija tal-COVID-19 u l-kriżi ekonomika kaġun tagħha. “Il-kwotazzjoni tal-lum fil-Borża tal-Lussemburgu huwa punt ieħor li jispikka fi proċess li beda xhur ilu bil-ħidma dedikata tagħna biex nistabbilixxu SURE. Dan l-istrument jippermetti appoġġ finanzjarju f'qasir żmien għal kwistjonijiet soċjali, speċjalment fil-qasam tal-impjiegi li huwa milqut b'mod qawwi mill-kriżi. Il-ħruġ tal-bonds soċjali juri l-impenn sod tal-UE biex trawwem finanzi sostenibbli anki fil-livell globali. It-tnedija b'suċċess tal-ġimgħa li għaddiet hija turija tal-fatt li l-investituri japprezzaw mhux biss is-sikurezza garantita mill-UE iżda wkoll il-kwalità tal-investimenti, allinjati mal-prijoritajiet politiċi strateġiċi tal-UE bħas-sostenibbiltà, il-ġustizzja soċjali u ekonomija li tiffavorixxi l-ambjent,” iddikjara Johannes Hahn, il-Kummissarju Ewropew għall-Baġit u l-Amministrazzjoni. Il-ġlieda kontra l-qgħad Aktar kmieni dan ix-xahar, il-Kummissjoni Ewropea stabbiliet Qafas għall-Bonds Soċjali allinjat mal-Prinċipji tal-Bonds Soċjali tal-Assoċjazzjoni Internazzjonali tas-Swieq Kapitali. Il-Qafas għall-Bonds Soċjali rċieva opinjoni favorevoli ta' sekonda parti mingħand Sustainalytics. Il-ħruġ tal-bond soċjali, li sar fl-ambitu tal-Programm ta' Ħruġ ta' Dejn tal-UE, huwa rregolat mil-liġi tal-Lussemburgu. Il-programm SURE tal-UE għandu mandat ta' self sa massimu ta' EUR 100 biljun mis-swieq tal-kapital għas-sostenn tal-isforzi biex jiġu protetti l-impjiegi u jiġi miġġieled il-qgħad fl-Ewropa kollha. Sa issa, 17-il Stat Membru se jirċievu appoġġ finanzjarju li jammonta għal EUR 87.9 biljun fl-ambitu tal-programm biex jipproteġu l-impjiegi u lill-ħaddiema fil-pajjiżi rispettivi tagħhom. Fl-ambitu tal-Qafas għall-Bonds Soċjali, l-Istati Membri jirrapportaw dwar l-allokazzjoni tal-fondi u dwar l-impatt konkret f'termini tal-għadd ta' impjiegi li jingħataw appoġġ. Tingħata prominenza lid-dimensjoni soċjali Il-bond soċjali SURE tal-UE hija kkwotata fil-Borża tal-Lussemburgu u se tkun qed tidher fil-Borża Ekoloġika tal-Lussemburgu, il-pjattaforma ewlenija dinjija dedikata esklussivament għat-titoli sostenibbli. Il-LuxSE stabbiliet l-LGX fl-2016 bħala kontribut dirett għall-Ftehim ta' Pariġi dwar il-Klima u għall-Għanijiet ta' Żvilupp Sostenibbli tan-Nazzjonijiet Uniti. L-LGX tiffaċilita l-investiment sostenibbli u tgħin biex il-flussi tal-kapital jiġu orjentati mill-ġdid fid-direzzjoni ta' żvilupp ekoloġiku u sostenibbli. Illum, l-LGX tiġbor fiha madwar 830 titolu li jirrappreżentaw aktar minn EUR 320 biljun. Il-qafas għall-bond soċjali SURE tal-UE se jikkontribwixxi għall-progress tal-Għan ta' Żvilupp Sostenibbli 3 tan-Nazzjonijiet Uniti dwar is-Saħħa tajba u l-benesseri u tal-Għan 8 dwar ix-Xogħol deċenti u t-tkabbir ekonomiku. B'dan il-mod, il-programm tal-bond soċjali SURE jikkontribwixxi għall-istrateġija ta' żvilupp sostenibbli stabbilita mill-UE. Dwar il-Borża tal-Lussemburgu Il-Borża tal-Lussemburgu (LuxSE) hija l-iżbokk li jagħti aċċess għall-investituri internazzjonali. B'aktar minn 37,000 titolu kkwotat, inkluż 33,000 strument ta' dejn, minn 2,000 emittent f'100 pajjiż, il-LuxSE hija waħda mill-Boroż ewlenin fid-dinja għall-kwotazzjoni ta' titoli finanzjarji internazzjonali u toffri servizz uniku u integrat li jkopri servizzi ta' kwotazzjoni, negozjar u informazzjoni. Fl-2016, il-LuxSE nediet il-Borża Ekoloġika tal-Lussemburgu (LGX) u saret l-ewwel Borża fid-dinja li topera pjattaforma dedikata kollha kemm hi għat-titoli sostenibbli. L-LGX saret post fejn jiltaqgħu l-emittenti u l-investituri konxji mill-impatt, u għandha sehem ewlieni mis-suq globali ta' bonds ekoloġiċi, soċjali u sostenibbli kkwotati madwar id-dinja. Il-LuxSE topera wkoll Fundsquare, sussidjarja speċjalizzata, li tipprovdi servizzi għas-sostenn u l-istandardizzazzjoni tad-distribuzzjoni transfruntiera tal-fondi ta' investiment. Għal aktar informazzjoni, żur www.bourse.lu